Jelaskan Nazisme dari Übermensch dalam bahasa melayu

Istilah Übermensch sering diperalatkan oleh Hitler dan rejim Nazi untuk menggambarkan gagasan mereka tentang sebuah ras pertuanan Aryan atau Jermanik yang terunggul dari segi ciri-ciri biologi; satu versi Übermensch yang berbaur rasis telah menjadi dasar falsafah untuk idea-idea Sosialis Nasional. Gagasan bangsa pertuanan Nazi ini juga mencetuskan idea bahawa adanya "manusia bawahan" (Untermenschen) yang harus ditakluki dan diperhambakan; istilah ini sudah tentu tidak didatangkan oleh Nietzsche yang pernah mengutuk sentimen antisemitik dan nasionalisme Jerman. Nietzsche di akhir hayatnya percaya bahawa beliau sebenarnya berketurunan bukan Jerman tetapi Poland dengan kata-kata berikut, "Saya ialah bangsawan berdarah jadi Poland tanpa setitis pun darah campur, apatah lagi darah Jerman". Dalam menentang doktrin nasionalis, beliau mendakwa bahawa dirinya dan negara Jerman unggul hanya kerana terdapat "darah Poland yang mengalir dalam jasad mereka", malah beliau mengehendaki agar "semus antisemit (pembenci Yahudi) ditembak". Nietzsche sudah lama meninggal sebelum pemerintahan Hitler, dan kata-kata beliau itu diperalatkan oleh adik beliau iaitu Elisabeth Förster-Nietzsche supaya serasi dengan pandangan dunia dirinya dan juga suaminya, seorang nasionalis dan antisemit terkenal yang bernama Bernhard Förster. Förster menubuhkan Deutscher Volksverein (Liga Rakyat Jerman) bersama Max Liebermann von Sonnenberg pada tahun 1881.